text: Norðurlendskir granskarar á vitjan hjá Fiskaaling
text: #000002
text: Í farnu viku vóru limir í norðurlendska granskingarráðnum NordForsk og umboð fyri 8 verkætlanir, sum leggja dent á burðadygga alivinnu, ið NordForsk fíggjar, á vitjan í Føroyum. Umframt verkstovu, sum var hildin í í Norðurlandahúsinum, vóru tey og vitjaðu okkum á Fiskaaling við Áir og á iNOVA.
text: #000003
text: Fiskaaling: Á vitjanini fingu tey kunning um virksemi hjá Fiskaaling og framløgur um ymiskt granskingararbeiðið, sum Fiskaaling stendur fyri.
text: #000004
text: Birgitta Andreasen, evnafrøðingur PhD, greiddi frá nýmentu botndjóraflokkingarskipanini, ið flokkar úrslit frá botndjórakanningum í ymsar dálkingarflokkar. Skipanin, sum verður brúkt til at meta um møgulig umhvørvisárin frá alivirkseminum, er eitt amboð, sum umhvørvismyndugleikin kann brúka. Alifeløgini kunnu eisini brúka flokkingarskipanina í teirra arbeiði at leggja virksemi tilrættis. Flokkingarskipanin er m.a. ment út frá data, ið eru innsavnað síðani 1998, í sambandi við botnkanningar, sum eru gjørdar á aliøkjum og samanberingarstøðum kring landið. Hetta eru botnkanningar, sum m.a. Havlívfrøðiliga royndarstovan og Biofar hava staðið fyri. Tað er væl hugsandi, at onnur lond fara at nýta somu mannagongd til at menna líknandi flokkingarskipanir.
text: #000005
text: Fiskaaling hevur fleiri virknar granskingarverkætlanir, ið kanna fiskavælferð, bæði á alistøðum á landi og á sjónum. Í síni framløgu greiddi Ása Johannesen, lívfrøðingur PhD, m.a. frá um verkætlanir, ið kanna trivnað og vælferð hjá laksi og rognkelsum. Eisini vísti hon á vísindagreinar, ið granskarar á Fiskaaling hava skrivað um fiskavælferð, og sum eru útgivnar í altjóða tíðarritum.
text: #000006
text: Framløgan hjá Trónda J. Kragesteen, verkfrøðingi PhD, varð síðsta punkt á skránni. Hann kunnaði um avbjóðingina við laksalús, sum er ein stór forðing fyri framhaldandi vøkstri í føroysku alivinnuni. Tróndur legði fram sína post.doc. verkætlan, har hann arbeiðir við at gera forsagnir fyri, hvussu lúsagongdin er á ymisku aliøkjunum í Føroyum. Hann vísti eisini dømir úr sporingsmyndli, sum hann hevur ment, ið roknar lúsa-sambandið millum aliøkini í Føroyum orsakað av sjóvarfalsrákinum.
text: #000007
text: Gestirnir vóru sera áhugaðir í framløgunum, og høvdu hópin av spurningum um granskingarverkætlanirnar. Eftir vitjanina við Áir fóru tey víðari til iNOVA í Tórshavn, har Amanda Vang, deildarleiðari á Fiskaaling, vísti teimum runt á deildini.
text: #000008
text: Myndir: Bíggjarmenn hava verið í Viðvík
text: #000017